**Anděl** je stanica metra v Prahe na linke B. Nachádza sa pod rovnomennou križovatkou. Bola otvorená 2. novembra 1985 pod názvom *Moskevská*.

Charakteristika stanice
-----------------------

Anděl je trojlodná podzemná razená stanica metra umiestnená 35,5 m pod povrchom, s 27 pármi prestupov a plnou dĺžkou stredného tunela. Stanica je 145 m dlhá, z toho nástupište dosahuje dĺžku 110 m a šírku 18 m. Vedú z neho dva eskalátorové tunely, do dvoch vestibulov (severný a južný).

Stanica sa začala raziť v roku 1980. Výstavby sa zúčastnili sovietski inžinieri a architekti (napr. Lev Nikolajevič Popov), zatiaľ čo pracovníci česko-slovenského Metrostavu budovali v Moskve stanicu Pražskaja. Obidve stanice mali predstaviť štýl staníc v "družobnom" meste. Preto je stanica vyzdobená mozaikami, a v priestore nástupišťa sú umiestnené bronzové odliatky zobrazujúce tradičné motívy socialistického realizmu ako „priateľstvo" so ZSSR, dobývanie vesmíru a pod. Tieto odliatky boli po nežnej revolúcii v roku 1989 odobraté, ale po niekoľkých mesiacoch opäť vsadené, pretože došlo k názoru, že históriu nemožno vymazať. Občas sa stávajú cieľom nájazdov vandalov, preto sú dnes niektoré značne poškodené. Moskovská stanica *Pražskaja* (nebola premenovaná) bola vyzdobená keramickými tvarovkami a vzbudzovala v moskovskom metre značnú pozornosť. Za stanicou sa nachádza technologický tunel v dĺžke 117,5 m. 

Pod vestibulami sú umiestnené strojovne eskalátorov. Celá stanica má 163 miestností. Celkový obstavaný priestor je 81 690 m³.

### Vestibuly

Severný vestibul je povrchový, nachádza sa pri križovatke Anděl a je súčásťou budovy *Zlatý Anděl*. Do roku 1999 bol tento vestibul betónový a zasklený, známy predovšetkým kamennou mozaikou s panorámou Moskvy z roku 1985. V roku 2000 musel byť kvôli prestavbe severný výstup dočasne uzavretý. Eskalátory, ktoré do neho ústia sú dlhé 59,5 m a na výšku dosahujú 29,75 m. Eskalátorový tunel sa mierne odchyľuje od osi stanice.

Južný vestibul je podpovrchový, umiestnený pri budove *Ženské domovy* v oblasti známej ako *Na Knížecí*, s rovnomennou autobusovou stanicou využívanou pre mestskú aj diaľkovú dopravu. Vo vestibule sa nachádza bronzová plastika s veľkým nápisom *Moskva – Praha*, ktorý pripomína socialistickú éru a Česko-Slovensko – Sovietsku spoluprácu pri výstavbe pražského metra. Je konštruovaný ako jedna hala s mnohými výstupmi na povrch s pevnými schodišťami a niekedy aj jedným eskalátorom, ktorá je na severnom konci zakončená eskalátorovým tunelom s tromi eskalátorovými ramenami o dĺžke 61,6 m a výške 30,8 m vedúcim na nástupište stanice.

### Dizajn stanice

Celkový prierez nástupišťa tejto stanice sa podobá na strechy pravoslávnych kostolov. Biela farba mramoru určuje farbu snehu. V Moskve je tejto stanici najpodobnejšia stanica metra Rimskaja.

Povodne v roku 2002
-------------------

Aj stanica Anděl bola zasiahnutá povodňami v roku 2002. Bolo teda nutné vymeniť technologické zariadenia, podhľady, niektoré obklady, osvetlenie a kompletne vyčistiť eskalátory, a to v šibeničnom termíne. Naopak všetky kamenné obklady museli byť zachované, aby sa nezmenil charakter stanice. V dôsledku veľkého tlaku vody došlo aj k popraskaniu obkladového koelginského mramoru pilierov, a k jeho povrchovému narušeniu, ktoré sa v súčasnosti prejavuje čiernymi šmuhami.

Referencie
----------

1. 1 2  METROPROJEKT Praha a.s.. *Detail projektu/Stanice Anděl* [online]. metroprojekt.cz, [cit. 2013-05-10]. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **stanica pražského metra Anděl**

Externé odkazy
--------------

* Profil stanice na stránkach Metroweb.cz

  


|  |  |  |
| --- | --- | --- |
| ← smer Zličín | **Pražské metro – linka B** | smer Černý Most → |
| **Smíchovské nádraží** | **Anděl** | **Karlovo náměstí** |
| Zličín bezbariérový prístup – Stodůlky bezbariérový prístup – Luka bezbariérový prístup – Lužiny bezbariérový prístup – Hůrka bezbariérový prístup – Nové Butovice bezbariérový prístup – Jinonice – Radlická – Smíchovské nádraží bezbariérový prístup – Anděl – Karlovo náměstí – Národní třída – Můstek  – Náměstí Republiky – Florenc  bezbariérový prístup – Křižíkova – Invalidovna – Palmovka – Českomoravská – Vysočanská bezbariérový prístup – Kolbenova bezbariérový prístup – Hloubětín bezbariérový prístup – Rajská zahrada bezbariérový prístup – Černý Most bezbariérový prístup |